След избухването на Първата световна война бригадата на Кордоние, като част от 4-та пехотна дивизия, участва успешно в Битката при Манжиен, едно от първите сражения на войната, на 10 август 1914 година и в последвалите тежки сражения на Четвърта армия в Ардените. Преди Битката при Марна е назначен за командир на 3-та пехотна дивизия и Кордоние води дивизията в това сражение и в последвалото настъпление към Сент-Мену и Аргонската гора. На 15 септември 1914 година е тежко ранен. През октомври поема отново командването, но само временно и се налага отново да се лекува. През декември 1914 година, вече произведен в дивизионен генерал и офицер на Почетния легион, Кордоние води дивизията си в тежките окопни боеве в Аргонската гора. През януари 1915 година е начело на група дивизии в Елзас. От май 1915 година командва Осми корпус в сектора на Сен-Миел.